Document ID: 31982D0268

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 26ης Απριλίου 1982
εκτελεστική της αποφάσεως 82/169/ΕΟΚ περί εξουσιοδοτήσεως της Επιτροπής να συνάπτει δάνεια για την προώθηση των επενδύσεων στην Κοινότητα
(82/268/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
την απόφαση 82/169/ΕΟΚ του Συμβουλίου της 15ης Μαρτίου 1982 περί εξουσιοδοτήσεως της Επιτροπής να συνάπτει δάνεια για την προώθηση των επενδύσεων στην Κοινότητα (1), και ιδίως το άρθρο 2,
την πρόταση της Επιτροπής (2),
τη γνώμη του Ευρωπαϊκού Κοινοβουλίου (3),
Εκτιμώντας:
ότι η κοινοτική δράση αποβλέπει στην πραγματοποίηση διαρθρωτικών επενδύσεων συμφώνων με τους στόχους της Κοινότητος που έχουν προτεραιότητα, στους τομείς της ενέργειας, της βιομηχανίας και των έργων υποδομής·
ότι η Κοινότητα έχει θέσει σαν στόχο την ανάκαμψη της οικονομικής δραστηριότητος και την στήριξη των κοινών πολιτικών με κοινοτικές δραστηριότητες - κυρίως με την όσο το δυνατό καλύτερη χρήση των χρηματοδοτικών μέσων της Κοινότητος - που αποβλέπουν στην πραγματοποίηση επενδυτικών σχεδίων που συμβάλλουν στην μεγαλύτερη σύγκλιση των πολιτικών των Κρατών μελών, στόχο που επιβεβαιώθηκε από το Ευρωπαϊκό Συμβούλιο της 30ής Ιουνίου 1981 στο Λουξεμβούργο·
ότι πρέπει να δοθεί ιδιαίτερη σημασία στις επενδύσεις που συμβάλλουν σε ορθολογικότερη χρήση της ενέργειας, στις επενδύσεις που συμβάλλουν στην ανάπτυξη της περιφερειακής υποδομής ή/καί που έχουν κοινοτικό ενδιαφέρον, καθώς και στις επενδύσεις των μικρομεσαίων επιχειρήσεων·
ότι το Νέο Κοινοτικό Μέσο σκοπό έχει να διευκολύνει τις επενδύσεις δίνοντας πρόσβαση στους χρηματοδοτικούς πόρους της Κοινότητος, σε συγκεκριμένους τομείς υψηλής προτεραιότητος·
ότι η κοινοτική δραστηριότητα σ' αυτούς τους τομείς θα συμβάλει ιδιαίτερα στην πραγματοποίηση των στόχων της Κοινότητος που αποβλέπουν στη μείωση της ανεργίας και των περιφερειακών ανισοτήτων,
ΑΠΟΦΑΣΙΖΕΙ:
Άρθρο 1
Εγκρίνεται η σύναψη μοναδικού τμήματος δανείων για ποσό το οποίο δεν υπερβαίνει το ισόποσο κεφαλαίου 1 000 εκατομμυρίων ECU .
Άρθρο 2
Το προϊόν των δανείων αυτών προορίζεται για τη χορήγηση δανείων προς χρηματοδότηση επενδυτικών σχεδίων στο έδαφος της Κοινότητος, τα οποία ανταποκρίνονται στους έχοντες προτεραιότητα κοινοτικούς στόχους στους τομείς της ενέργειας, των έργων υποδομής και της αναπτύξεως των μικρομεσαίων επιχειρήσεων.
Για τους σκοπούς του τμήματος αυτού, οι επενδύσεις αφορούν:
α) την ορθολογική χρήση της ενέργειας, την αντικατάσταση του πετρελαίου με άλλες πηγές ενέργειας σε όλους τους τομείς, καθώς και τα έργα υποδομής για την αντικατάσταση αυτή·
β) τα έργα υποδομής που συμβάλλουν στην περιφερειακή ανάπτυξη ή/καί έχουν κοινοτικό ενδιαφέρον, στα οποία περιλαμβάνονται οι μεταφορές, οι τηλεπικοινωνίες - στις οποίες συμπεριλαμβάνονται και οι σχετικές με την πληροφόρηση - η μεταφορά ενέργειας, τα υδραυλικά έργα υποδομής και η προστασία του περιβάλλοντος·
γ) τα προγράμματα παραγωγικών επενδύσεων των μικρομεσαίων επιχειρήσεων.
Άρθρο 3
Η Επιτροπή αποφασίζει για την επιλογή των σχεδίων σύμφωνα με τις εξής κατευθυντήριες γραμμές:
- τις διατάξεις του άρθρου 2, ώστε να αντιμετωπισθούν τα βασικά οικονομικά προβλήματα της Κοινότητος,
- τις διατάξεις της συνθήκης και του παραγώγου δικαίου, κυρίως όσον αφορά τον ανταγωνισμό, καθώς και τους κοινοτικούς κανόνες και πολιτικές που εφαρμόζονται στους σχετικούς τομείς.
Έγινε στο Λουξεμβούργο, στις 26 Απριλίου 1982.

Labels: 2